钦定古今图书集成/方舆汇编/职方典/第1471卷 > 临安府建置沿革考 通志
## 钦定古今图书集成/方舆汇编/职方典/第1471卷 > 临安府建置沿革考 通志

本府

三代时为句町国。汉置句町县，属牂牁郡。蜀汉属兴古郡。晋属宁州。唐为羁縻牂州地，属黔州都督府。天宝末，没于南诏，置通海郡都督府。宋初，段氏改为通海节度，寻改秀山郡，后复为通海郡，阿僰部蛮居之。元宪宗时内附，置阿僰部万户、阿甯万户。至元初，改阿僰部置南路总管府，寻改临安路，属临元广等处宣慰司。明改路为府卫，领州四，县四，长官司九。正德六年省安南长官司入蒙自县。天启二年复设。万历十九年置新平县，又改隶新化州，属府，领州五，县五，长官司九。

皇清因之。康熙二年，并纳更土巡检司钱粮归府征。

收。五年裁新化州归新平县。六年以教化、王弄、安南三长官司地，设开化府溪处司。土舍叛诛，归府。领州四，县五，长官司五。

建水州。〈附郭。〉

唐乌么蛮地接壤交阯，为云南极边。古称步头，亦云巴甸。元和间，蒙氏始城之。每夏秋，溪水涨溢如海，遂谓“建水。” 历郑、赵、杨、段，皆仍旧名。宋段氏时，为些、么蛮苴𠠝所据。元初内附，置建水千户，属阿僰万户。至元中，改建水州，属临安路。明建水州。

皇清因之。康熙六年，裁“临安卫”，康熙二十六年，又裁。

新安所分境屯赋《并州》。

石屏州

汉曰林麓，蛮语曰“旧忻” ，唐乌么蛮居其地。宋阿僰蛮夺据之，辟地得石坪，聚为居邑，因名石坪邑，后讹为“屏。” 元改邑为州，属临安路。明石屏州。

皇清因之。

阿迷州

汉蛮名“阿甯” ，讹为“阿迷。” 元初，立阿甯万户府。至元间，隶南路总管府。大德间，隶临安、广西、元江宣慰司。明改阿迷州。

皇清因之。

宁州

汉益州地。晋宁州地。唐初，析置西宁州。贞观中，改黎州。天宝末，没于步雄部，蛮号浪旷，后属爨蛮，割与宁蛮豆圭改宁部。元初内附，置宁部万户。后改宁海府。至元中，改宁州，隶临安路，领通海、嶍峨、西沙三县。后省西沙入州。明因州名，改隶通海、嶍峨，属府。

皇清因之。康熙二十六年，裁左前、广后四卫分境屯。

赋并州

通海县

汉，尼郎邑，属牂牁郡。唐蒙氏为通海郡。宋段氏改秀山郡，复立通海郡。元初，置通海千户，隶善阐万户府。至元中，改为县，隶宁海府。府废，改属临安路，为附郭县，后隶宁州。明徙府治改为通海县。

皇清因之。康熙五年，裁“通海《御屯赋》”并县。

河西县

唐初为西宗州之河西县。天宝后没于蛮，为步雄部，后阿僰蛮夺而居之，名其地曰“休腊。” 元初内附，即阿僰部立万户，休腊隶之。至元间，改为河西州，属临安路，后改为县。明河西县。

皇清因之。

嶍峨县

汉益州郡地。晋属南宁州。唐为嶍猊蛮所居，名嶍峨部。后阿僰蛮逐嶍猊据其地。元初内附，立五千户所。至元中，改为州，领邛州、平甸二县。寻降为县，并二县为乡，属临安路，寻隶宁州。明嶍峨县。

皇清因之。

蒙自县

唐南诏置通海都督府，其地属焉，以赵氏守之，有山，名《目》则讹为“蒙自。” 宋段氏时，为阿僰蛮所有。元初，置蒙自千户所，隶阿僰万户。后改为蒙自县。明蒙自县。

新平县

汉嶍猊蛮所居，唐阿僰蛮所居。元初内附，立千户所。至元中，设平甸县，属嶍峨州。明改为平甸乡，隶嶍峨县。后为丁苴百改彝贼所据。万历十九年，讨平之，改为县。其所属地，系元江、石屏、河西、新化四处分割凑编粮额。

皇清因之。康熙五年，裁新化州入县，另编十二乡。

纳楼茶甸长官司

唐，蒙氏为茶甸。元初置千户，隶阿密万户。至元中，改隶善阐宣慰司。后分为二千户，隶云南行省。寻改隶临安宣慰司，又改“纳楼茶甸。” 明置长官司，隶本府。

皇清因之。

亏容甸长官司

汉，旧铁容甸部。元至元中，归附，拨隶元江路。明改置长官司，隶本府。

皇清因之。

思陀甸长官司

汉旧为官桂思陀部。初管落恐、溪处二部，后分为三。元置和泥路，隶云南行省，后属元江路。明改置长官司，隶本府。

皇清因之。

左能寨长官司

唐旧为思陀甸寨，后改“左能寨。” 明置长官司，隶本府。

皇清因之。

落恐甸长官司

唐旧为伴溪落恐部，属思陀甸。后改为酋长。元置军民万户，隶云南行省。后属元江路。明改设长官司，隶本府。

皇清因之。